Pakuotės lapelis: informacija vartotojui

VINPOCETINE-aconitum 5 mg kietosios kapsulės
Vinpocetinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
Apie ką rašoma šiame lapelyje?

1.	Kas yra VINPOCETINE-aconitum ir kam jis vartojamas
2.	Kas žinotina prieš vartojant VINPOCETINE-aconitum
3.	Kaip vartoti VINPOCETINE-aconitum
4.	Galimas šalutinis poveikis
5.	Kaip laikyti VINPOCETINE-aconitum
6.	Pakuotės turinys ir kita informacija


1.	Kas yra VINPOCETINE-aconitum ir kam jis vartojamas

VINPOCETINE-aconitum priklauso taip vadinamųjų nootropinių vaistų grupei. 

Veiklioji medžiaga yra vinpocetinas.

VINPOCETINE-aconitum kietosios kapsulės vartojamos psichikos ar nervų sistemos sutrikimo simptomų, atsiradusių dėl smegenų kraujotakos nepakankamumo senyviems žmonėms, mažinimui.


2.	Kas žinotina prieš vartojant VINPOCETINE-aconitum

VINPOCETINE-aconitum vartoti negalima:
· jeigu yra alergija vinpocetinui arba bet kuriai pagalbinei šio vaisto medžiagai (jos išvardytos 6 skyriuje);
· jeigu neseniai įvyko kraujo išsiliejimas į smegenis, taip pat kai padidėjęs kraujo spaudimas galvos smegenyse;
· nėščiosioms ir žindančioms moterims;
· vaikams ir paaugliams iki 18 metų.

Jeigu Jums atsirado odos išbėrimas, niežulys, dusulys, ištino veidas – būtina tuoj pat kreiptis į gydytoją, nes Jūs galite būti jautrus vaistui.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti VINPOCETINE-aconitum.
Būtinai pasakykite gydytojui apie visas kitas ligas, kuriomis sergate (ypač jei sutrikusi širdies veikla ar gydytojas Jums yra sakęs, kad yra pakitimų elektrokardiogramoje (EKG). 
VINPOCETINE-aconitum vartojantiems pacientams, kuriems yra pailgėjusio QT intervalo sindromas, taip pat tiems, kurie vartoja šį intervalą ilginančių vaistų, reikia periodiškai užrašyti EKG.

Vaikams ir paaugliams
VINPOCETINE-aconitum 5 mg kietosios kapsulės veiksmingumas vaikams ir paaugliams nebuvo tirtas. Jaunesniems nei 18 metų pacientams vaisto vartoti negalima.

Kiti vaistai ir VINPOCETINE-aconitum 
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Galima vinpocetino sąveika su vaistais, mažinančiais kraujospūdį, vaistais nuo širdies ritmo sutrikimų (antiaritminiais), mažinančiais kraujo krešėjimą (antikoaguliantais) ir centrinę nervų sistemą veikiančiais vaistais. Vartojant vinpocetino ir minėtų vaistų gydytojas turi stebėti paciento būklę.

Šis vaistas gali stiprinti metildopos poveikį, todėl gydymo VINPOCETINE-aconitum kietosiomis kapsulėmis metu gydytojas reguliariai matuos kraujospūdį.

VINPOCETINE-aconitum vartojimas su maistu ir gėrimais
VINPOCETINE-aconitum galima gerti valgant.

Nėštumo ir žindymo laikotarpis
VINPOCETINE-aconitum nėščioms moterims ir žindyvėms vartoti negalima.

Vairavimas ir mechanizmų valdymas
Negalima atmesti galimybės, kad VINPOCETINE-aconitum gali trikdyti budrumą ir gebėjimą vairuoti. Vaistą vartojantiems žmonėms patariama nevairuoti ir nevaldyti mechanizmų tol, kol gydytojas nenustatys, ar tai daryti galima.

VINPOCETINE-aconitum sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti VINPOCETINE-aconitum

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Suaugusieji pacientai
Pirmąsias 30 dienų rekomenduojama gerti po 1–2 kapsules tris kartus per parą. Vėliau dozę galima sumažinti ir vartoti po 1 kapsulę tris kartus per parą. Didžiausia paros dozė 30 mg vinpocetino.

Maistas gali turėti įtakos vaisto vartojimui, todėl VINPOCETINE-aconitum rekomenduojama gerti valgio metu ar iškart po valgio. 
Vaisto poveikis pasireiškia maždaug po savaitės, o stipriausias poveikis - maždaug po 3 mėnesių.

Paprastai vaistas toleruojamas gerai, todėl jį galima vartoti ilgą laiką. Staiga nutraukus vinpocetino vartojimą, atoveiksmio efektas nepasireiškia.

Senyviems pacientams paprastai dozės keisti nereikia.

Pacientams, sergantiems kepenų ar inkstų funkcijos sutrikimu, dozės keisti nereikia.

Ką daryti pavartojus per didelę VINPOCETINE-aconitum dozę?
Vaisto perdozavus, gali atsirasti nepageidaujamas poveikis. Paprastai šis poveikis nėra pavojingas, tačiau, atsitiktinai išgėrus per didelę vaisto dozę, kreipkitės į gydytoją arba artimiausios ligoninės priėmimo skyrių.

Pamiršus pavartoti VINPOCETINE-aconitum
Negalima vartoti dvigubos dozės norint kompensuoti praleistą dozę.

Nustojus vartoti VINPOCETINE-aconitum
Jeigu jaučiatės geriau, vaisto vartojimo nenutraukite tol, kol baigti gydymą nurodys gydytojas.

Jeigu kiltų daugiau klausimų dėl šio vaisto vartojimo, krepkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems 
žmonėms.

Nedažnas šalutinis poveikis (gali pasireikšti rečiau kaip 1 iš 100 vartojusių vaisto)
Padidėjęs cholesterolio kiekis kraujyje, galvos skausmas, galvos svaigimas, kraujospūdžio sumažėjimas, burnos džiūvimas, virškinimo sutrikimas, pykinimas. 

Retas šalutinis poveikis (gali pasireikšti rečiau kaip 1 iš 1000 vartojusių vaisto) 
Sumažėjęs leukocitų ir trombocitų skaičius kraujyje, apetito nebuvimas, cukrinis diabetas, miego sutrikimas, sujaudinimas, nerimastingumas, slopinimas, svaigulys, uoslės ir skonio pasikeitimas, sustingimas, įskaitant vienos kūno pusės sustingimą, atminties sutrikimas, regos nervo disko pakitimai, klausos sutrikimas, spengimas ausyse, širdies priepuolis, krūtinės skausmas (krūtinės angina), retas arba padažnėjęs širdies susitraukimas (pulsas), širdies laidžiosios sistemos sutrikimai, juntamas širdies plakimas, kraujospūdžio padidėjimas, veido ir kaklo paraudimas, venų uždegimas, pilvo skausmas, vidurių užkietėjimas, viduriavimas, vėmimas, odos paraudimas, padidėjęs prakaitavimas, niežulys, dilgėlinė, išbėrimas, jėgų nebuvimas, karščio bangos, padidėjusi trigliceridų koncentracija kraujyje, elektrokardiogramos ST segmento sumažėjimas, eozinofilų skaičiaus sumažėjimas ar padidėjimas kraujyje, kepenų fermentų pokyčiai.

Labai retas šalutinis poveikis (gali pasireikšti rečiau kaip 1 iš 10000 vartojusių vaisto)
Mažakraujystė, eritrocitų sulipimas, leukocitų skaičiaus sumažėjimas ar padidėjimas kraujyje, granuliocitų skaičiaus sumažėjimas, trombino laiko sutrumpėjimas alergija, pernelyg pakili nuotaika, depresija, drebulys, traukuliai, akių junginės paraudimas, širdies ritmo sutrikimai, prieširdžių virpėjimas, kraujospūdžio nepastovumas, rijimo sutrikimas, burnos gleivinės uždegimas, dermatitas, nemalonūs jutimai krūtinėje, kūno temperatūros sumažėjimas, kūno svorio padidėjimas. 


Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti VINPOCETINE-aconitum

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 oC temperatūroje. 
Lizdinę plokštelę laikyti išorinėje dėžutėje, kad vaistas būtų apsaugotas nuo šviesos.

Ant lizdinės plokštelės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

VINPOCETINE-aconitum sudėtis
-	Veiklioji medžiaga yra vinpocetinas. Kiekvienoje kietojoje kapsulėje yra 5 mg vinpocetino.
-	Pagalbinės medžiagos kapsulės turinyje yra mikrokristalinė celiuliozė, laktozė monohidratas, kukurūzų krakmolas, magnio stearatas, koloidinis bevandenis silicio dioksidas, kapsulės korpuse – želatina, titano dioksidas (E171).

VINPOCETINE-aconitum išvaizda ir kiekis pakuotėje
VINPOCETINE-aconitum kietosios kapsulės yra baltos spalvos, cilindro formos, užpildytos baltais biriais milteliais.

VINPOCETINE-aconitum supakuotos lizdinėse plokštelėse po 20 kietųjų kapsulių. Lizdinės plokštelės supakuotos į kartono dėžutes, kuriose yra 40 arba 60 kietųjų kapsulių.

Gali būti tiekiamos ne visų dydžių pakuotės.

Registruotojas ir gamintojas
UAB Aconitum
Inovacijų g. 4
Biruliškių k.
Karmėlavos sen.
Kauno r.sav.
Lietuva
Tel. +370 37 328008
El. paštas info@aconitum.lt

Jeigu apie šį vaistą norite sužinoti daugiau, kreipkitės į registruotoją.


Šis pakuotės lapelis paskutinį kartą peržiūrėtas 2023-10-01.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

